sinarproject/legisdata huggingface dataset:
Pertanyaan 173: KUTIPAN DERMA TIDAK SAH OLEH PENCERAMAH
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD FAKHRULRAZI BIN MOHD MOKHTAR (N42 MERU)
Jawapan oleh: Y.A.B. Dato' Menteri Besar

Y.B. TUAN MOHD FAKHRULRAZI BIN MOHD MOKHTAR

Apakah tindakan pentadbir agama negeri dan daerah ke atas penceramah yang mengutip derma secara tidak sah di masjid dan surau?

Y.A.B. Dato' Menteri Besar

a) Menurut Seksyen 106 (1) Pungutan Khairat Tanpa Kebenaran, Enakmen Pentadbiran Agama Islam (Negeri Selangor) 2003, tiada seorang pun boleh membuat atau mengambil bahagian dalam apa-apa pungutan wang bagi apa-apa maksud bagi menyokong dan memajukan agama Islam dan bagi faedah orang- orang Islam kecuali dengan kebenaran nyata daripada Majlis Agama Islam Selangor (MAIS). Jika sabit kesalahan boleh didenda tidak melebihi satu ribu ringgit atau penjara selama tempoh tidak melebihi enam bulan atau kedua- duannya sekali.

Tindakan Penguatkuasaan akan diambil jika terdapat aduan seseorang membuat kutipan khairat dengan dakwaan bagi memajukan agama Islam dan faedah orang- orang Islam tanpa kebenaran MAIS sama ada di masjid atau surau atau dimana- mana lokasi yang tidak dibenarkan.